Skaak vir kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Skaak vir kinders
Skaak vir kinders
Het jy al ooit gewonder wat die ideale buitemuurse aktiwiteit of sportsoort is waaraan jou kind kan deelneem, veral gedurende hierdie tyd waarin almal maar moet waak teen fisieke kontak? Dan is skaak die antwoord. Skaak is 'n sport waar net twee spelers, die skaakbord en natuurlik die skaakstukke betrokke is. Vervolgens word die redes waarom dit 'n uitstekende sportsoort vir kinders is, kortliks bespreek.
Dis uitstekende oefening vir die brein
Tydens 'n skaakspel is die brein baie aktief. Omdat die brein soos 'n spier werk, het dit ook gereelde oefening nodig om te ontwikkel en gesond te bly. Met skaak word die linker- sowel as die regterkant van die brein benut en is daarom tot voordeel vir die breinontwikkeling van kinders. Navorsing het bewys dat skaak die risiko van demensie en Alzheimersiekte later in die lewe verminder.
Bevorder die groei van dendriete
Dendriete werk soos antennas wat seine vanaf die brein na die res van die liggaam oordra. Deur reeds vanaf 'n jong ouderdom skaak te leer speel, word die dendriete gestimuleer om vinniger en voortdurend te groei en te ontwikkel. Sodoende verbeter die kind se kognitiewe vaardighede.
Verbeter ruimtelike vaardighede
Die feit dat 'n skaakspel 'n mens noodsaak om tien stappe vooruit te bereken en die moontlike uit- komste van elke skuif te probeer bepaal, is 'n vorm van ruimtelike vaardigheidsontwikkeling. Dit help kinders om voorwerpe in 'n bepaalde ruimte te visualiseer, te analiseer en te manipuleer.
Vroeëre navorsing het getoon dat kinders wat vir vier maande lank gereeld skaak gespeel het, aansienlik beter gevaar het in IK-toetse.
Probleemoplossingsvaardighede is noodsaaklik vir skoolgaande kinders. Skaak help hulle om beter te presteer in vakke soos wiskunde en wetenskap omdat dit hulle help om probleme van uiteenlopende aard te herken, te ontleed en op te los en dra by tot 'n gevoel van onafhanklikheid. Dit help hulle ook met probleemoplossing in verskeie lewenssituasies.
Skaak is 'n spel van strategie, met skaakstukke wat in spesifieke patrone geskuif moet word. Om te kan speel, moet die kind hierdie patrone memoriseer. Daarbenewens moet die speler ook sy opponent se laaste skuif asook hoe sy strategie ontplooi, kan onthou. Selfs om al die openingskuiwe en al die wenke en kunsies te onthou, verbeter die kind se geheue. Om die brein te leer om hierdie inligting te onthou en in jou brein vas te lê bevorder die vermoë om alle inligting in alle situasies te memoriseer.
Bevorder kreatiewe denke
Navorsing het bevind dat kinders wat skaak speel veel beter presteer in areas soos kreatiwiteit en oorspronklikheid. Dit hou verband met die feit dat met skaak die brein as geheel ingespan word – die linkerbrein is verantwoordelik vir analitiese en metodiese denke, terwyl die regterbrein verantwoordelik is vir kreatiewe, artistieke denke.
Skaak is 'n uitstekende manier om kinders 'n ruskans te gee van inligtingsoorlading en om hulself te verdiep in 'n prettige en verrykende spel. Dit vereis dat hulle konsentreer en geheel en al op die spel fokus en vir 'n tyd lank van alles rondom hulle vergeet. Sodoende verbeter hul konsentrasie, nie net op die skaakspel nie, maar ook in elke lewenssituasie.
Help met beplannings- en vooruitskouingsvaardighede
Skaak noodsaak die kind om die gevolge van elke skuif in gedagte te hou. Daarom leer hy om te beplan voor hy 'n volgende skuif maak. Hierdie beplanning raak uiteindelik 'n lewenswyse wat in alledaagse lewenssituasies toegepas word, sodat jy nie later berou sal hê oor jou keuses nie.
Dit verbeter selfbeheersing
Spelers moet geduldig wees en wag vir die regte oomblik om aan te val. Dit leer hul die vaardigheid om tydens die spel en ook wanneer hulle nie speel nie, te fokus. Selfbeheersing is 'n noodsaaklike lewensvaardigheid wat deur skaak bevorder word.
Dit kweek sportmangees
Goeie sportmangees is om met grasie te kan wen, maar ook met grasie te kan verloor en te kan erken wanneer iemand in 'n gegewe spel beter as jy gevaar het. Hierdie is 'n lewensvaardigheid wat op alle lewensterreine toegepas kan en behoort te word.
Dit hou die kind weg van tegnologie
Kinders word groot in 'n tydperk waar tegnologie soos videospeletjies, televisie, die internet en selfone die botoon vier. Skaak bied die geleentheid om betrokke te wees by 'n opvoedkundige spel in die werklike lewe en vir 'n rukkie van tegnologie te vergeet. Die interaksie met tegnologie is normaalweg reaktief van aard, terwyl 'n skaakspel hoofsaaklik proaktief is. Maar moenie die waarde onderskat van aanlynskaakspel nie, soos om teen 'spelers' met uiteenlopende vaardighede en style te speel, om bykomende afrigtingstyle te benut en om enige tyd sonder enige druk te oefen (https://www.chess.com/play/computer).
Om 'n skaakspel te wen verg vaardigheid en nie blote geluk nie, veral indien die opponent ouer of meer ervare is. Dis 'n uitstekende manier om die kind se selfvertroue te bevorder.
Verskaf pret en plesier
Pret is deel van kindwees. Kinders hou daarvan om iets nuuts te leer en nuwe vaardighede te bemeester. Om skaak saam met maats of gesinslede te speel, skep goeie herinneringe vir kinders.
Só kan jy jou kind motiveer/aanmoedig om skaak te speel
Kinders kan van so jonk as vier tot vyf jaar reeds begin skaak speel. 'n Oefensessie van sowat 'n uur per week gedurende die eerste twee jaar is voldoende. Teen die ouderdom van ses sal hy reeds bo sy tydgenote uitstyg wat vaardighede soos konsentrasie betref.
Maak dit interessant
Moenie 'n kind dwing om te speel nie. Indien hy egter belangstelling in die spel toon, begin met 'n kombinasie van teorie en praktiese spel. Sodoende leer hy die basiese vaardighede voordat hy voortbeweeg na taktiese bewegings en strategieë.
Maak dit prettig
Vertel stories of grappies. Met inagneming van die kind se ouderdom kan jy die spel in 'n feëverhaal of 'n slagveld omskep, met elke skaakstuk wat 'n karakter verteenwoordig.
Net soos met enige ander sport moet kinders gereeld oefen. Ouer kinders moet minstens een tot twee ure per dag oefen. Selfs diegene wat nie so talentvol is nie kan deur gereelde oefening hul doelwitte bereik en vaardighede verbeter.
Moedig jou kind aan
Wees vrygewig met komplimente. Erken elke prestasie of vordering, hoe gering ook al. Dit sal hom aanmoedig om aan te hou leer en te probeer om sy vaardighede te verbeter. Laat hom toe om foute te begaan en beklemtoon die belangrikheid daarvan om deur te druk, hoe moeilik dit ook al is.
Laat hom teen meer ervare opponente speel
Indien jou kind ernstig is oor die spel, is dit raadsaam dat hy binne die eerste twee jaar aan kompetisies begin deelneem. Deur teen ouer en meer ervare spelers te speel sal hom uitdaag om die grense van sy eie vaardighede te toets en sal sy algehele prestasie verbeter.
Uit bogenoemde is dit dus duidelik dat skaakspel vaardighede ontwikkel wat hy as kind en ook as volwassene in sy daaglikse lewe kan toepas. Dit sluit probleemoplossingsvaardighede, kreatiewe denke, konsentrasievermoë, beplanningsvaardighede, selfbeheersing, selfvertroue en sportmangees in.